Tentera Udara Iraq

Tentera Udara Iraq (Arab: القوة الجوية العراقية, Al Quwwa al Jawwiya al Iraqiya) (kurdish: هێزی ئاسمانی عێراقی) 
merupakan sebuah cabang udara bagi Angkatan Tentera Iraq. Ia bertanggungjawab untuk meronda sempadan antarabangsa dan mengawasi aset negara. Tentera Udara Iraq juga bertindak sebagai pasukan sokongan kepada Tentera Laut Iraq dan Tentera Darat Iraq.

Tentera Udara Iraq telah ditubuhkan pada tahun 1931, iaitu semasa pemerintahan Britain di Iraq, bermula hanya dengan beberapa orang juruterbang. Selain untuk jangka masa pendek semasa Perang Dunia II, Tentera Udara Iraq menggunakan pesawat buatan Britian sehingga Revolusi 14 Julai pada tahun 1958, di mana kerajaan Iraq mula meningkatkan hubungan diplomatik dengan  Kesatuan Soviet. Sepanjang tahun 1950-an hingga 1960-an, Iraq menggunakan pesawat buatan daripada Soviet dan Britian. Apabila Saddam Hussein mendapat kuasa pada tahun 1979, Tentera Udara Iraq mengalami perkembangan pesawat apabila lebih banyak pesawat buatan Soviet dan Perancis telah dipesan, dengan kemuncaknya semasa Perang Iran–Iraq, di mana tamat pada tahun 1988. Pada ketika ini Iraq memiliki 1,027 buah pesawat, dan menjadi tentera udara terbesar di wilayah Timur Tengah. Kejatuhannya bermula semasa Perang Teluk (1990–91) dan berlanjutan akibat kesan daripada penguatkuasaan zon larangan terbang. Aset Tentera Udara Iraq yang selebihnya pula dimusnahkan semasa serangan ke atas Iraq 2003. Kini, Tentera Udara Iraq dalam proses membina semula dan memperolehi kebanyakan latihan dan pesawat daripada Amerika Syarikat.

Sejarah
Tentera Udara Diraja Iraq ditubuhkan pada 22 April 1931, apabila kumpulan pertama para juruterbang melakukan penerbangan latihan di United Kingdom. Sebelum penubuhan pasukan tentera udara ini, Arahan Iraq Tentera Udara Diraja bertanggungjawab ke atas kesemua elemen-elemen Angkatan Tentera Britain di Iraq pada 1920-an dan awal 1930-an. Pasukan ini berpangkalan di lapangan terbang di kejiranan Washash, Baghdad, dan mempunyai lima orang juruterbang, para pelajar aeronautik yang dilatih di RAF College Cranwell, dan 32 orang mekanik pesawat. Lima orang juruterbang perintis ini adalah Natiq Mohammed Khalil al-Tay, Mohammed Ali Jawad, Hafdhi Aziz, Akrem Talib Mushtaq, dan Musa Ali. Semasa tahun-tahun awam Tentera Udara Diraja Iraq, ia memperolehi pesawat daripada United Kingdom selain pesawat penyerang Breda Ba.65 dan pesawat pengebom SM-79 daripada Itali.

Selepas memperolehi kemerdekaan, Iraq masih bergantung pada Tentera Udara Diraja. Kerajaan Iraq memperuntukan majoriti belanjawan ketenteraan mereka kepada Tentera Darat Iraq dan pada tahun 1936; Tentera Udara Diraja Iraq hanya mempunyai 37 orang juruterbang dan 55 buah pesawat. Pada tahun seterusnya, terdapat sedikit peningkatan dengan jumlah juruterbangnya adalah 127 orang.

Lihat juga
 Pasukan Keselamatan Iraq
 Abed Hamed Mowhoush

 Nota 

 Bacaan lanjut 
"Iran-Iraq War in the Air, 1980-1988", by T. Cooper & F. Bishop, Schiffer 2003, ISBN 07643-1669-9

Category:Tentera Udara Iraq